ཕུན་སུམ་ཚོགས་པའི་ལས་བསོད་དང་ཚོགས་བསགས་ཀྱི་དབང་གིས་ང་རང་མདོ་སྨད་རེབ་གོང་རིག་པ་འབྱུང་བའི་གྲོང་ཁྱེར་གྱི་གཡང་སྡེ་ཕྱུག་མོ་གླིང་རྒྱ་སྡེ་བའི་སྔགས་ཁྱིམ་ཞིག་ཏུ་སྐྱེས་ཤིང་།ཆུང་དུས་ནས་རྨང་མཐུག་པའི་བོད་ཀྱི་རིག་གནས་བདུད་རྩིའི་དངོས་གྲུབ་མྱངས་པ་དང་།ཟི་ལིང་ནས་རྒྱ་ཡིག་གི་སློབ་གྲྭར་འགྲིམས་ཏེ་རྒྱ་ཡིག་ལའང་བྱང་བར་གྱུར།བདག་ལ་བྱིས་དུས་ནས་རྩོམ་རིགབྱིས་སྒྲུང་དང་བྱིས་གླུ་བཅས་ལ་སྙིང་ཐག་པ་ནས་དགའ་བལ་མོས་པའི་རང་གཤིས་བརྟན་པོ་ཞིག་མཆིས་ལ།ཞིང་ས་དེར་རྩོམ་རིག་གི་ས་བོན་དང་ཐོག་འདེབས་མཁན་ནི་བདག་གི་རྨོ་མོ་ཡིན།དེ་ནས་རིམ་བཞིན་དུ་ནར་སོན་པ་དང་རྩོམ་རིག་གི་མྱུ་གུ་འབུས་ཤིང་།ཆུང་འབྲིང་སློབ་གྲྭ་འགྲིམ་སྐབས་ནམ་ཡང་རང་གི་རྩོམ་རིག་གི་ཞིང་ཁམས་སུ་མྱུལ་བ་ཡིན།སློབ་ཆེན་འགྲིམ་པ་ན་རང་གི་དགའ་ཁ་འཁྱེར་སོ་དེ་རང་གི་སྦྱང་བྱ་དང་མཐུན་པས་རྒྱ་ཡིག་གི་ལམ་ནསལ་གཞས་ལ་དཔྱད་པདངབོད་ཀྱི་བྱིས་པའི་རྩོམ་རིག་ལ་དཔྱད་པཞེས་རྩོམ་རིག་གི་དཔྱད་རྩོམ་རིང་མོ་གཉིས་བྲིས་པ་དང་།སྐབས་ཐོག་དེར་དཔྱད་རྩོམ་དེ་གཉིས་ཀར་གྲགས་སྐད་ཅུང་ཆེ་བས།སློབ་གྲྭས་ང་རང་བསྟུད་མར་ལོ་གཉིས་ལ་མཚོ་སྔོན་རྩོམ་རིག་ལྷན་ཚོགས་ཀྱི་འཐུས་མིར་མངགས་ཤིང་།ངས་ཀྱང་སྐབས་ཐོག་དེར་རྒྱ་ཡིག་གི་གླུ་གར་འཁྲབ་གཞུང་ཞིག་བརྩམས་ཏེ་ཚོགས་ཐོག་ཏུ་བཀྲམ་པ་དང་།ཚོགས་ཐོག་དེར་ཞུགས་པའི་བོད་ཀྱི་མཁས་པ་རྒན་པ་གཉིས་ཀྱིས་ང་ལཁྱེད་རང་བོད་མི་ཞིག་ཡིན་པར་བརྟེན།བོད་ལ་རྩོམ་རིག་ཐད་ཀྱི་མཁས་པ་ཉུང་བས་ཁྱེད་ཀྱིས་བོད་ཡིག་གི་ལམ་ནས་རྩོམ་རེ་བྲིས་ཏེ་བོད་མི་དམངས་ལ་ཞབས་ཞུ་བསྒྲུབས་ན་མི་ཆོག་གམཞེས་དྲིས་བྱུང་།སྐད་ཆ་དེས་བདག་ལ་གཉིད་ལས་སད་པ་ལྟ་བུའི་སེམས་ཁ་བསྒྱུར་བྱུང་།རེད་ལགས།རང་ཉིད་བོད་མི་ཞིག་ཡིན་པའི་ཆ་ནས་བོད་ཡིག་གི་ལམ་ནས་བོད་ལ་ཞབས་ཞུ་བསྒྲུབ་དགོས་སྙམ།